მელიის კუნძულები
მელიის კუნძულები (ინგლ. Fox Islands) — კუნძულთა ჯგუფი ალეუტის არქიპელაგში. ეკუთვნის აშშ-ის ალასკის შტატს. მოქცეულია აღმოსავლეთით ისანოცკისა და დასავლეთით სამალგის სრუტეებს შორის. ფართობი 9200 კმ². აერთიანებს დიდ ვულკანურ კუნძულებს: უმნაკს, უნალაშკასა და უნიმაკს, პატარა კუნძულებსა და მრავალრიცხოვან კლდეებს. უმაღლესი წერტილია ვულკანი შიშალდინი, რომლის სიმაღლეა ზღვის დონიდან 2857 მ და განლაგებულია კუნძულ უნიმაკზე. აღსანიშნავია ვულკანები: მაკუშინი და ოკმოკი. კუნძულები მეჩხრად არის დასახლებული. სახელწოდება მიიღო იმ პერიოდში კუნძულებზე მობინადრე მელიების სიმრავლის გამო. განვითარებულია თევზის რეწვა.